Debatten har kørt længe; skal betjente kunne identificeres?

Nu er en arbejdsgruppe bestående af Rigspolitiet, Politiforbundet, repræsentanter fra politikredsene og den centrale anklagemyndighed på Justitsministeriets opfordring kommet med deres anbefaling til, hvordan betjente skal kunne identificres.

Anbefalingen lyder, at uniformerede betjente fremover skal tildeles en individuel markering bestående af et bogstav og fire cifre, der skal sidde på brystet af uniformen.

Det er rigspolitichef Jens Henrik Højberg og Politiforbundets formand, Claus Oxfeldt, der torsdag har afleveret deres anbefaling til justitsminister Karen Hækkerup (S).

Grundige overvejelser

Markeringen skal fastgøres med velcro og placeres på højre side af brystet.

Læs også : Betjente skal kunne identificeres

Tidligere har politiet ellers været bekymret for udsigten til numre på uniformerne, men det har ændret sig, lyder det fra rigspolitichef Jens Henrik Højberg.

- Det forslag til en markeringsordning, vi i dag har sendt til justitsministeren, er resultatet af et godt samarbejde på tværs af forbundet, Rigspolitiet og kredsene. Forslaget bygger blandt andet på erfaringer fra Norge og Skotland, hvor de har haft markeringsordninger i mange år, lyder det i en pressemeddelelse.

- Jeg er meget tilfreds med, at vi sammen har kunnet nå frem til et bud på en markeringsordning, og jeg mener, vi har fundet en god løsning, der både tilgodeser behovet for en entydig markering og medarbejdernes sikkerhed.

Hos betjentens forbund lyder det:

- Det er jo næppe nogen hemmelighed, at der har været tale om en bundet opgave, og at idéen med at indføre en markeringsordning ikke er groet i Politiforbundets have. I det lys er jeg dog tilfreds med det forslag, vi er kommet frem til, for Politiforbundets formand Claus Oxfeldt.

Han begrunder blandt andet sin tilfredshed med forslaget med:

- Forslaget gør det muligt at foretage ændringer i de nuværende regler om pligten til at opgive navn. Og så har det været helt afgørende for os at sikre, at en markeringsordning ikke medfører risiko for øget chikane. Vores undersøgelser viser, at det ikke er tilfældet i de lande, der allerede har en ordning, som svarer til det foreslåede, siger Oxfeldt.

Udskifteligt nummer

Markeringen skal være udskiftelig, så nummeret kan fjernes, hvis betjente udsættes for chikane, eller skal på ekstraordinære opgaver.

Læs også : Politiklagemyndighed: Numre på betjente kan afgøre sager